**HUP - Udruga energetike**

**Program rada za 2016. godinu**

**Direktorica: Marija Šutina**

Nastavno na Agendu EU 2020 te usuglašen klimatsko-energetski okvir 2030 i ciljeve 2050, države članice EU složile su se da je potrebno potaknuti investicije u energetici te uspostaviti konkurentan, siguran i održiv energetski sustav. Europska komisija je odredila da je energetska sigurnost jedna od okosnica strategije energetske unije i ključni prioritet EU. Paket mjera energetske sigurnosti obuhvaća racionalnu potrošnju energije, rast proizvodnje energije u Europi (uključujući proizvodnju iz obnovljivih izvora), daljnji razvoj djelotvornog i potpuno integriranog energetskog tržišta te diversifikaciju izvora energije, opskrbljivača i opskrbnih pravaca. Osim toga namjerava se ostvariti veća transparentnost na europskom energetskom tržištu i veća solidarnost među državama članicama.

Europski paket o energetskoj sigurnosti gleda se u kontekstu novog općeg globalnog sporazuma o klimatskim promjenama koji su svjetski čelnici prihvatili u prosincu 2015. i tako potvrdili smjer za prelazak na čistu energiju i potrebnu globalnu energetsku tranziciju.

U Hrvatskoj je u pripremi niz strategija koje bi trebale odrediti prioritete za jedinstvenu Nacionalnu energetsku strategiju. Početkom siječnja 2016. stupio je na snagu Zakon o obnovljivim izvorima energije, no podzakonski akti kojima se treba urediti njegova primjena se tek trebaju donijeti. Tijekom 2016. godine očekuje se usvajanje revidiranog Zakona o biogorivima, a namjerava se riješiti i problematika istovremenog postojanja dva Nacionalna akcijska plana za ispunjenje obaveza stavljanja biogoriva na trište RH. Nadamo se da će provedba navedene legislative dati kvalitetne odgovore na sva otvorena pitanja.

**Programski prioriteti**

Hrvatska udruga energetike pratit će u svojem radu Plan usklađivanja zakonodavstva Republike Hrvatske s pravnom stečevinom Europske unije za 2016. kojim je predviđeno donošenje 75 zakona kojima se preuzima nova pravna stečevina EU. Republika Hrvatska kao i ostale zemlje članice mijenja svoje zakonodavstvo paralelno s drugim državama članicama Europske unije a Udruga će nastaviti upozoravati na slabosti i izazove kojima svakodnevno svjedočimo i zbog kojih poslujemo teže i pod daleko većim opterećenjem u odnosu na konkurenciju iz drugih zemalja. HUP - Udruga energetike svoj će doprinos dati kako bi se kreirala povoljnija poslovna i investicijska klima posebno u zakonskim aktim od posebne važnosti za članove Hrvatske udruge energetike:

* + Zakon o obnovljivim izvorima energije i visokoučinkovitoj kogeneraciji
	+ Zakon o biogorivima
	+ Nacionalni akcijski plan za obnovljive izvore energije do 2020.
	+ Nacionalni akcijski plan poticanja proizvodnje i korištenja biogoriva u prijevozu za razdoblje 2011. – 2020. godine
	+ Pravilnik o obnovljivim izvorima energije i visokoučinkovitoj kogeneraciji
* Podzakonski akti koji proizlaze iz Zakona o energetskoj učinkovitosti Uključivanje poslodavaca iz energetskog sektora u proces pripreme propisa, strategija i akcijskih planova u okviru socijalnog dijaloga te komunikacija utjecaja pojedinih propisa na energetske subjekte prema nadležnim tijelima na nacionalnoj i europskoj razini.
* Komunikacija članica HUP - Udruge energetike prema hrvatskim zastupnicima u Europskom parlamentu i članovima odbora EP.
* Udruga se namjerava zalagati za donošenje nove Strategije energetskog razvoja RH.
* Sudjelovanje članova u Koordinaciji za obnovljive izvore i podgrupama za energetsku učinkovitost, plin te tržište nafte i naftnih derivata (retail).
* Radionice i seminari za članice HUP-a u području energetske učinkovitosti.
* Podgrupa za tržište nafte i naftnih derivata treba intenzivirati rad na važnim temama kao što su Izvješćivanje o smanjenju emisija SP iz goriva korištenih u transportu (7a FQD) i obaveze članova temeljem NOP-a za infrastrukturu za alternativna goriva, te uspostaviti kontinuiranu izmjenu informacija i učestvovanja u radu EU udruženja
* Koordinacija za obnovljive izvore energije će nastaviti s proaktivnim pristupom kako bi se kroz institut socijalnog dijaloga utjecalo na redefiniranje značenja i funkcioniranja eko bilančne grupe, sudjelovalo u kreiranju Odluke o kvotama za OiE te u donošenju Metodologije obračuna energije uravnoteženja za proizvođače iz OiE.
* Sukladno interesu članica, promovirati će se procese u sektoru industrije i energetike za sudjelovanje proizvođača električne energije iz OiE u izgradnji plinske regulacijske elektrane, kao i u reverzibilnoj hidroelektrani putem javno-privatnog partnerstva sa HEP-om i INA-om
* Fusion4Energy – informiranje članica HUP-a o prilikama u okviru projekta.

Energetski sektor u Republici Hrvatskoj je jedan od sektora sa značajnim potencijalom, a HUP- Udruga energetike će se svojim djelovanjem nastaviti zalagati za cjeloviti pristup kako bi se stvorili uvjeti za poboljšanje uvjeta poslovanja.

Izvršni odbor Udruge namjerava poticati provođenje aktivnosti koje su predviđene programskim smjernicama i uključivanje članova u rad Udruge te se očekuje kako će se intenziviranjem rada ojačati brojnost i reprezentativnost Udruge u svim područjima djelovanja.

Pro-aktivnim pristupom namjerava se utjecati na adekvatnu reakciju Vlade RH kako bi se stvorili temelji za jačanje investicijskog ozračja.

**Koordinacija rada s ostalim HUP Udrugama**

Koordinacija rada na zakonodavnim prijedlozima od općeg interesa kao što su npr:

• Nacrt prijedloga zakona o koncesijama

• Zakon o izmjenama i dopunama zakona o prostornom uređenju

• Zakon o provedbi uredbi Europske unije iz područja platnog prometa

• Zakon o javnoj nabavi

• Prijedlog zakona o izmjenama i dopunama zakona o inspekcijama u gospodarstvu

Uspostaviti izmjenu informacija i zajednički rad na temama koje su djelokrug rada i interesa više udruga.

**Sudjelovanje u javnim raspravama pri Europskoj Komisiji tijekom 2016. godine**

Priprema nove Direktive o obnovljivim izvorima energije za razdoblje nakon 2020. godine (RED II)

Cilj javne rasprave je konzultacija javnosti o novoj Direktivi o obnovljivim izvorima energije (RED II) za razdoblje 2020-2030 imajući u vidu cilj koje je postavilo Europsko vijeće u listopadu 2014, od najmanje 27% udjela obnovljivih izvora energije do 2030. godine. (Rok; veljača 2016.).

Priprema održive politike bioenergije za razdoblje nakon 2020. godine ([Bioenergy policy after 2020](https://ec.europa.eu/energy/en/consultations/preparation-sustainable-bioenergy-policy-period-after-2020%22%20%5Ct%20%22_self) )

Cilj javne rasprave je konzultacija javnosti o politici EU-a o održivoj politici bioenergije i biogoriva za razdoblje 2020-2030, a sve kao dio paketa iz područja obnovljivih izvora energije. (Rok; 10. svibnja 2016.)

Savjetovanje o pojednostavljenju obveza planiranja i izvješćivanja kao dio upravljanja energetskom unijom

Javnom raspravom traže se stavovi dionika o aktualnim pitanjima planiranja i izvještavanja iz područja energetike te preispituju propisana pravila i načini na koje bi se izvješćivanje moglo poboljšati u kontekstu provođenja ciljeva Energetske zajednice. (Rok; 8. travnja 2016.)